DECIZIA COMISIEI
din 30 aprilie 2007
privind comercializarea temporară a anumitor cartofi de sămânță care nu îndeplinesc cerințele Directivei 2002/56/CE a Consiliului
[notificată cu numărul C(2007) 1852]
(Text cu relevanță pentru SEE)
(2007/328/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/56/CE a Consiliului din 13 iunie 2002 privind comercializarea cartofilor de sămânță (1), în special articolul 22 alineatul (1),
întrucât:
(1)
În Suedia, cantitatea de cartofi de sămânță disponibili din categoria „material săditor certificat” adaptați la condițiile de mediu naționale, care corespund cerințelor Directivei 2002/56/CE referitoare la procentul în număr de plante care prezintă, în descendență directă, simptome de viroze grave este insuficientă și, prin urmare, nu poate răspunde nevoilor statului membru în cauză.
(2)
Nu este posibilă satisfacerea cererii de cartofi de sămânță prin cartofi de sămânță proveniți din alte state membre sau din țări terțe care să corespundă cerințelor stabilite de Directiva 2002/56/CE.
(3)
În consecință, Suedia ar trebui să fie autorizată să permită comercializarea cartofilor de sămânță supuși unor cerințe mai puțin stricte până la data de 30 iunie 2007.
(4)
În afară de aceasta, alte state membre, care sunt în măsură să aprovizioneze Suedia cu cartofi de sămânță recoltați într-un stat membru sau într-o țară terță, ar trebui să fie autorizate să permită comercializarea cartofilor de sămânță în cauză.
(5)
Este necesar ca Suedia să îndeplinească rolul de coordonator, astfel încât cantitatea totală de cartofi de sămânță autorizată în conformitate cu prezenta decizie să nu depășească cantitatea maximă prevăzută de aceasta.
(6)
Măsurile prevăzute de prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
Se autorizează comercializarea pe teritoriul Comunității a cartofilor de sămânță din categoria „material săditor certificat” care nu corespund cerințelor stabilite de Directiva 2002/56/CE referitoare la procentul în număr de plante care prezintă, în descendență directă, simptome de viroze grave, până la data de 30 iunie 2007, în conformitate cu dispozițiile stabilite în anexa la prezenta decizie și cu următoarele condiții:
(a)
numărul de plante de cartofi de sămânță din categoria „material săditor certificat”, care prezintă, în descendență directă, simptome de viroze grave nu trebuie să depășească procentul stabilit în prezenta anexă;
(b)
eticheta oficială indică procentul în număr de plante de cartofi de sămânță din categoria „material săditor certificat”, care prezintă, în descendență directă, simptome de viroze grave, procent constatat cu ocazia unei examinări oficiale în conformitate cu articolul 2 litera (c) punctul (iv) din Directiva 2002/56/CE;
(c)
cartofii de sămânță trebuie să fi fost comercializați în conformitate cu articolul 2 din prezenta decizie.
Articolul 2
Orice furnizor dorind să comercializeze tipul de cartofi de sămânță menționat la articolul 1 solicită autorizația statului membru în care acesta este stabilit sau în care importă.
Statul membru în cauză autorizează furnizorul să comercializeze acel tip de cartofi de sămânță, cu excepția cazurilor în care:
(a)
statul membru dispune de probe suficiente încât capacitatea furnizorului de a comercializa cantitatea de cartofi de sămânță pentru care a cerut autorizația să fie pusă la îndoială; sau
(b)
cantitatea totală a cărei comercializare a fost autorizată prin derogarea în cauză depășește cantitatea maximă prevăzută în anexa la prezenta decizie.
Articolul 3
Statele membre își acordă reciproc asistență administrativă pentru punerea în aplicare a prezentei decizii.
Suedia îndeplinește rolul de stat membru coordonator, astfel încât cantitatea totală autorizată să nu depășească cantitatea maximă prevăzută de anexa la prezenta decizie.
Orice stat membru care primește o solicitare în temeiul articolului 2 comunică imediat statului membru coordonator cantitatea prevăzută în solicitare. Acesta din urmă indică fără întârziere statului membru care a notificat solicitarea dacă autorizarea acesteia poate conduce la depășirea cantității maxime.
Articolul 4
Statele membre comunică fără întârziere Comisiei și celorlalte state membre cantitățile pentru care li s-a acordat autorizație de comercializare în temeiul prezentei decizii.
Articolul 5
Prezenta decizie se adresează statelor membre.
Adoptată la Bruxelles, 30 aprilie 2007.